AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES PROTOKOLS Nr. 247

2018. gada 6. februārī plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis

Kārlis Seržants

Kārlis Krēsliņš

**Aleksejs Loskutovs**

**Jānis Ruks**

**Veiko Spolītis**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

citas personas:

•Tieslietu ministrijas Krimināltiesību departamenta direktore *Indra Gratkovska*;

•Tieslietu ministrijas Krimināltiesību departamenta juriste *Dace Sauša;*

•Tieslietu ministrijas Krimināltiesību departamenta jurists *Uldis Zemzars;*

•Iekšlietu ministrijas Juridiskā departamenta direktora vietniece Normatīvo aktu nodaļas vadītāja *Inguna Gorbočova Ščogole;*

•Iekšlietu ministrijas Juridiskā departamenta Starptautisko tiesību nodaļas vadītāja *Karina Zagoskina;*

•Valsts policijas Galvenās kriminālpolicijas pārvaldes Kriminālizlūkošanas vadības pārvaldes 1. nodaļas inspektore *Jeļena Groma;*

 • Saeimas Juridiskā biroja vec. jur. padomniece *Līvija Millere*

• AIKNK vec. konsultante *Ieva Barvika*

• AIKNK konsultanti: *Margita Markevica, Inese Silabriede, Daina Sunepa, Māris Veinalds*

**Sēdi vada:** komisijaspriekšsēdētājs A.Latkovskis

**Sēdi protokolē:** M.Markevica

**Sēdes veids:** atklāta

**Darba kārtība**:

1. Grozījumi Aizturēto personu turēšanas kārtības likumā (1119/Lp12) 1. lasījums.

2. Grozījumi Kriminālprocesa likumā (1118/Lp12) 1. lasījums.

**A.Latkovskis**: informē par 7.februāra plānoto slēgtās izbraukuma sēdes norises vietu un nepieciešamajiem dokumentiem. Aicina izskatīt darba kārtības pirmo punktu – likumprojektu **“Grozījumi Aizturēto personu turēšanas kārtības likumā” (1119/Lp12).**

**I.Gratkovska**: informē, ka 2016. gada 10. jūnijā spēkā stājās Direktīva 2016/800, kas attiecas uz bērniem, kuri ir aizdomās turētie vai apsūdzētie kriminālprocesā, un uz bērniem, kuri ir pieprasītās personas. Attiecībā uz bērniem, kuri ir pieprasītās personas attiecīgie Direktīvas 2016/800 noteikumi ir jāpiemēro no brīža, kad viņi izpildes dalībvalstī tiek apcietināti jeb visos gadījumos, ja bērnam tiek atņemta brīvība. Līdz ar to Latvijā Direktīvas 2016/800 prasības ir jāievēro gan attiecībā uz aizturētajām, gan apcietinātajām personām, jo tiek ierobežota personu brīvība. Nepilngadīgais kriminālprocesā ir atzīstams par īpaši neaizsargātu, tāpēc ir svarīgi saglabāt ģimenes saites brīvības atņemšanas iestādēs nonākušo nepilngadīgo neaizsargātības dēļ un veicināt nepilngadīgā reintegrāciju sabiedrībā. Tādēļ brīvības atņemšanas gadījumā nepilngadīgajiem jāļauj uzturēt regulāru un jēgpilnu saskarsmi ar vecākiem, ģimeni un draugiem, tiekoties un sarakstoties ar viņiem. Līdz ar to Aizturēto personu turēšanas kārtības likuma (APTKL) 5. panta ceturto daļu ir paredzēts papildināt ar 1.1 punktu, nosakot, ka īslaicīgās aizturēšanas vietu drīkst apmeklēt nepilngadīgā aizturētā saderinātais, laulātais, bērni, vecāki, aizbildnis, vecvecāki, brāļi un māsas, kā arī tā persona, ar kuru nepilngadīgais aizturētais dzīvo kopā un ar kuru tam ir kopīga (nedalīta) saimniecība. Vienlaikus kriminālprocesa mērķa interešu aizsardzības nolūkos un, ņemot vērā nepieciešamību procesa virzītājam KPL noteiktajā aizturēšanas maksimālajā laikā (48 stundas) veikt noteiktas procesuālās darbības, kā arī ievērojot fiziskās drošības riskus attiecībā uz apmeklējuma tiesībām īslaicīgās aizturēšanas vietā, APTKL 5. pantu ir paredzēts papildināt ar 6.2 daļu, nosakot, ka nepilngadīgajiem ir tiesības savas uzturēšanās laikā īslaicīgās aizturēšanas vietā uz 1 stundu ilgu satikšanos vienatnē ar ne vairāk kā divām šā panta ceturtās daļas 1.1 punktā noteiktajām personām, ja tas netraucē kriminālprocesa mērķa sasniegšanu. Direktīvas 2016/800 8. pants noteic, ka ir jānodrošina, ka nepilngadīgajiem, kam ir atņemta brīvība, ir tiesības uz medicīnisku izmeklēšanu bez liekas kavēšanās ar mērķi, jo īpaši, izvērtēt viņu vispārējo garīgo un fizisko stāvokli. Tāpēc, lai nepilngadīgajam aizturētajam tiktu nodrošināta nepārtraukta iespēja saņemt APTKL 9. pantā noteikto veselības aprūpi un Direktīvas 2016/800 8. pantā noteiktās tiesības uz medicīnisku izmeklēšanu, ir paredzēts noteikt, ka APTKL 9. pantā noteikto veselības aprūpi nepilngadīgajam īsteno pēc procesa virzītāja vai policijas amatpersonas iniciatīvas, jo īpaši gadījumos, kad to prasa konkrētas ar veselību saistītas norādes. APTKL 9. pantu ir paredzēts papildināt ar jaunu 2.1 daļu, nosakot, ka šā panta pirmajā daļā noteikto veselības aprūpi nepilngadīgajam veic pēc procesa virzītāja vai policijas amatpersonas iniciatīvas, jo īpaši gadījumos, kad to prasa konkrētas ar veselību saistītas norādes, vai pēc nepilngadīgā aizturētā, viņa pārstāvja, aizstāvja vai jebkuras citas personas pieprasījuma.

**A.Latkovskis**: aicina iesniedzēju informēt par darba kārtības otro punktu - likumprojektu **“Grozījumi Kriminālprocesa likumā” (1118/Lp12; atbildīgā Juridiskā komisija).**

**I.Gratkovska**: informē, ka grozījumi saistīti ar trīs ES direktīvām - Direktīvu 2016/343, kas paredz kopējus minimālos noteikumus, kas attiecas uz konkrētiem nevainīguma prezumpcijas aspektiem kriminālprocesā un tiesībām piedalīties klātienē lietas izskatīšanā tiesā kriminālprocesā; Direktīvu 2016/1919, kas paredz kopēju noteikumu minimumu par tiesībām uz juridisko palīdzību aizdomās turētajiem un apsūdzētajiem kriminālprocesā un personām, uz kurām attiecas Eiropas apcietināšanas ordera process, saskaņā ar Pamatlēmumu 2002/584/TI; Direktīvu 2016/800, kas attiecas uz bērniem, kuri ir aizdomās turētie vai apsūdzētie kriminālprocesā, un uz bērniem, kuri ir pieprasītās personas. Attiecībā uz bērniem, kuri ir pieprasītās personas, attiecīgie Direktīvas 2016/800 noteikumi ir jāpiemēro no brīža, kad viņi izpildes dalībvalstī tiek apcietināti.

Ievērojot Direktīvas 2016/1919 2. panta 1. punkta b) apakšpunktu, šo direktīvu piemēro kriminālprocesā aizdomās turētajiem un apsūdzētajiem, kuriem ir tiesības uz advokāta pieejamību saskaņā ar Direktīvu 2013/48/ES par tiesībām uz advokāta palīdzību kriminālprocesā un Eiropas apcietināšanas ordera procesā, par tiesībām uz to, ka pēc brīvības atņemšanas informē trešo personu, un par tiesībām, kamēr atņemta brīvība, sazināties ar trešajām personām un konsulārajām iestādēm. Pamatojoties uz Direktīvas 2016/800 18. pantu visiem bērniem, kuri ir aizdomās turētie vai apsūdzētie kriminālprocesā, ir nodrošināmas tiesības uz juridisko palīdzību, kas garantē tiesību saņemt advokāta palīdzību efektīvu īstenošanu. Direktīvas 2016/800 18. pantā netiek atrunāts bērna vecums. Tāpēc gadījumos, kad procesa virzītājam vēl nav zināms - vai bērns ir atzīstams par noziedzīga nodarījuma subjektu, bet tam ir jāpratina bērnu kā personu, kura iespējams ir izdarījusi noziedzīgu nodarījumu, šādam bērnam ir jābūt tiesībām saņemt advokāta juridisko palīdzību. Līdz ar to likumprojekts paredz papildināt KPL 60. pantu ar 1.1 daļu, kurā noteikts, ka tiesības uz aizstāvību ir arī personai, kura izdarījusi darbību, kas atbilst KL paredzētā noziedzīgā nodarījuma sastāva pazīmēm, bet savas mazgadības dēļ nav saucama pie kriminālatbildības. Šādai personai ir tādas pašas tiesības uz aizstāvību kā personai, pret kuru uzsākts kriminālprocess. Norma paredz paplašināt to personu loku, kam ir tiesības uz aizstāvību.

Direktīvas 2016/800 mērķis ir noteikt procesuālās garantijas, lai nodrošinātu, ka bērni, kuri ir aizdomās turētās vai apsūdzētās personas kriminālprocesā, spēj izprast šo procesu un tam sekot, ļautu šiem bērniem īstenot savas tiesības uz taisnīgu tiesu, novērstu bērnu atkārtotus likumpārkāpumus un sekmētu bērnu sociālo iekļaušanu. Tāpēc bērniem, kuri ir aizdomās turētie vai apsūdzētie kriminālprocesā, būtu jāpievērš īpaša vērība, lai saglabātu viņu attīstības potenciālu un spēju iekļauties atpakaļ sabiedrībā. Tādējādi, ievērojot Direktīvas 2016/800 prasības, KPL 12. pantu ir paredzēts papildināt ar jaunu 1.1 daļu, kā pamatprincipu kriminālprocesā nosakot, ka kriminālprocesu, kurā iesaistīts nepilngadīgais, veic, ievērojot nepilngadīgā vecumu, briedumu un jebkādas īpašās vajadzības. Direktīvas 2016/800 7. panta 1., 2. un 5. punkts noteic, ka nolūkā ņemt vērā bērna īpašās vajadzības attiecībā uz aizsardzību, izglītību, apmācību un sociālo iekļaušanu, bērnus, kuri ir aizdomās turētie vai apsūdzētie kriminālprocesā, individuāli izvērtē. Tādējādi, ievērojot Direktīvas 2016/800 prasības, KPL 29. pantu ir paredzēts papildināt ar jaunu pirmās daļas 2.1 punktu, nosakot, ka izmeklētājam ir pienākums pieprasīt RAFN no kompetentās institūcijas par nepilngadīgo, kuram ir tiesības uz aizstāvību. KPL 39. pantu ir paredzēts papildināt ar jaunu pirmās daļas 6.2 punktu, nosakot, ka prokuroram kā procesa virzītājam ir pienākums pieprasīt no Valsts probācijas dienesta izvērtēšanas ziņojumu par nepilngadīgo, kurš apsūdzēts noziedzīga nodarījuma izdarīšanā. Izvērtēšanas ziņojumu par nepilngadīgo, kurš apsūdzēts noziedzīga nodarījuma izdarīšanā, sagatavos Valsts probācijas dienests, kas būs vērsts uz to, lai sniegtu vispusīgu un objektīvu informāciju, uz kuras pamata var izlemt jautājumu par personai nosakāmo sodu.

**A.Loskutovs**: jautā, kāda ir izmantotā termina “ jebkādas īpašas vajadzības” jēga, un kā jāizprot vārdu savienojums “riska un aizsardzības faktors”. Jautā par otrajā direktīvā minēto nevainības prezumpciju.

**I.Gratkovska**: skaidro, ka saistībā ar nevainības prezumpciju EK uzskata, ka visās valstīs jābūt vienādai pieejai. Savukārt termina “ jebkādas īpašas vajadzības” jēga aprakstīta anotācijā, un nav šaubu par spēju to piemērot. Izstrādes procesā ir Bērnu antisociālās uzvedības prevencijas likums. Kamēr likums nav izstrādāts, antisociālās uzvedības jautājumi tiek nosegti Bērnu aizsardzības likuma 58.pantā, kas nosaka uzdevumu pašvaldībai sagatavot bērnam prevencijas programmu. Vārdu savienojums “riska un aizsardzības faktors” ņemts no šī panta.

**I. Gorbočova-Ščogole**: informē, ka Iekšlietu ministrija konceptuāli atbalsta abus likumprojektus. Taču tai ir iebildumi pret Kriminālprocesa likuma 81, panta grozījumu, kas paredz, ka nepilngadīgas personas aizstāvis, ar kuru noslēgta vienošanās, var ierasties 4 stundu laikā, un šajā laikā procesa virzītājs atliek procesuālās darbības. Iekšlietu ministrija neiebilst pret šāda standarta ievērošanu, taču iebilst pret tā attiecināšanu uz steidzamiem gadījumiem, kad nepieciešama ātra rīcība, lai novērstu personas dzīvības vai veselības apdraudējumu. Izņēmuma gadījumos būtu jāparedz aizstāvja ierašanās nekavējoties. Plāno iesniegt savus grozījumus.

**I.Gratkovska**: norāda, ka 81. pants paredz vienošanās slēgšanu ar aizstāvi. Kamēr nav noslēgta vienošanās, aizstāvis nevar ierasties nekavējoties. Tāpat bērna aizstāvis, ar kuru jau iepriekš noslēgta vienošanās, var arī nespēt ierasties nekavējoties. Bērnam ir tiesības 4 stundas neliecināt, līdz ierodas aizstāvis.

**K.Seržants**: iesaka likumā noteikt konkrētas situācijas, kad procesuālās darbības jāveic nekavējoties. Jautā, kā procesuālās darbības tiks veiktas ar nepilngadīgajiem, kuri ir liecinieki?

**I.Gratkovska**: skaidro, ka uz lieciniekiem direktīva neattiecas.

**L.Millere**: neiebilst pret abu likumprojektu virzību izskatīšanai Saeimā. Jautā, vai abi likumprojekti virzāmi vienlaicīgi.

**A.Latkovskis**: jautā par abiem likumprojektiem nepieciešamo izskatīšanas laiku, ja spēkā stāšanās datums ir 1.aprīlis.

**I.Gratkovska**: skaidro, ka Aizturēto personu turēšanas kārtības likuma grozījumus var virzīt parastajā kārtībā, jo Direktīva 2016/800 stājas spēkā 2019.gada 11.jūnijā. To nav vajadzības virzīt kopā ar Kriminālprocesa likuma grozījumiem.

**A.Latkovskis**: jautā par priekšlikumu iesniegšanai nepieciešamo termiņu. Tā kā ieteikumu nav, ierosina priekšlikumu iesniegšanas termiņu likumprojekta “Grozījumi Aizturēto personu turēšanas kārtības likumā” 2.lasījumam noteikt 10 dienas. Aicina likumprojektu atbalstīt virzīšanai izskatīšanai Saeimā 1.lasījumā.

*Deputātiem iebildumu nav.*

**Lēmums**:

- likumprojektu “Grozījumi Aizturēto personu turēšanas kārtības likumā” atbalstīt un virzīt izskatīšanai Saeimā 1.lasījumā;

- lūgt noteikt priekšlikumu iesniegšanas termiņu 2.lasījumam – 10 dienas.

**A.Latkovskis**: aicina atbalstīt likumprojektu “Grozījumi Kriminālprocesa likumā” (1119/Lp12), par to informējot atbildīgo Juridisko komisiju.

*Deputātiem iebildumu nav.*

**Lēmums**:

- likumprojektu “Grozījumi Kriminālprocesa likumā” (1118/Lp12) konceptuāli atbalstīt, par to informējot atbildīgo Juridisko komisiju.

*Sēde pabeigta 2018.gada 6.februārī plkst. 10. 35.*

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M.Markevica